
Ansøgning om støtte til etablering af demensvenligt sangfællesskab som et kulturelt eksperimenterende og alment velgørende formål.
Efter telefonsamtale med Claus Svenstrup den 26.09.2024 vil Sangkraft Hjørring hermed gerne ansøge KulturKANtens pulje: Sund med kultur om støtte til opstart af et demensvenligt, eksperimenterende sangfællesskab i Hjørring Kommune. Det er et nyskabende, samfundsgavnligt trivselsprojekt, som skal medvirke til at skabe et trivselsfremmende sangfællesskab der kan mærkes og som understøtter livskvalitet og øget mental trivsel hos demensramte mennesker bosat i vores lokalområde. Målgruppen er demensramte mennesker i alle aldre, som kan have glæde af at deltage i et demensvenligt sangfællesskab. Vi har både unge og ældre borgere i Hjørring Kommune, som er ramt af demens.
Vi mener at dette projekt falder helt i tråd med KulturKANtens mål og visioner om at understøtte nyskabende, samfundsgavnlige og kulturelle formål, hvor kultur og sundhed går hånd i hånd i betydningsfulde indsatser med fællesskaber der kan mærkes, og som gør en forskel for menneskers sundhed, trivsel og livskvalitet. 
Vi har tidligere været heldige at modtage støtte fra KulturKANten til udarbejdelse af en babysangbog, som har været en stor succes. Ligeledes har vi modtaget støtte til projekt: ”Syng dig sund” med ugentlig sundhedssang på Sundhedscenter Hjørring. KulturKANten har finansieret sangmateriale til: ”Syng dig sund”. Dette sangmateriale kan også bruges i et demensvenligt sangfællesskab, så vi på den måde indtænker bæredygtighed i projektet. 
Sangkraft Hjørring er det nordligste af i alt 28 sangkraftcentre i Danmark. Vores opgave er at understøtte sangfællesskaber og sangglæde for mennesker i alle aldre. Således har vi eksempelvis tilbud om ugentlig sundhedssang i tæt samarbejde med Sundhedscenter Hjørring. Et projekt, som helt fra starten har fungeret rigtig godt med stor opbakning og interesse både fra lokalpolitikere, sundhedschef og leder af Kultur og event, med stor interesse og deltagelse af mennesker i rehabilitering på det lokale sundhedscenter som følge af kronisk eller alvorlig kritisk sygdom og med musikterapeut Jens Andersson Ingstrup som leder af den ugentlige sundhedssang. 
For yderligere information om Sangkraft Hjørrings aktiviteter se: www. Sangkrafthjoerring.dk
Vi søger KulturKANtens pulje: Sund med kultur om et støttebeløb på 45.000 kroner til ansættelse en professionelt uddannet musikterapeut, der har de nødvendige kompetencer til at kunne lede et eksperimenterende, demensvenligt sangfællesskab målrettet demensramte borgere med alvorlige kognitive udfordringer med social ensomhed og nedsat mental trivsel til følge. Projektet tænkes som et pilotprojekt, der startes op i løbet af efteråret 2024 og som løber et år frem. 
Sangkraft Hjørring har som nævnt sangmateriale klar som kan bruges til det eksperimenterede, demensvenlige projekt, og aktivitetsområdet i Hjørring Kommune stiller lokaler til rådighed til et demensvenligt sangfællesskab centralt i Hjørring, mens Sangkraft Hjørring og frivillige i lokalområdet tilbyder at hjælpe med stoleopsætning, servering af frugt og kaffe mm. Aktivitetsområdet i Hjørring Kommune vil stille en medarbejder til rådighed, som kan støtte de demensramte deltagere fx ved behov for praktisk hjælp, eller hvis der opstår forvirring omkring deltagelse i det demensvenlige sangfællesskab.  
Vi ønsker at det det skal være muligt at tage en ven eller pårørende med til det demensvenlige sangtilbud, da det kan være meget svært at komme afsted alene, hvis man er ramt af demens. Som en del af projektet vil Sangkraft Hjørring og aktivitetsområdet derfor gerne invitere pårørende til demensramte og andre interesserede til en temadag om demens, som skal handle om, hvordan et demensvenligt sangfællesskab har positiv virkning på den demensramtes livskvalitet. Her vil vi invitere en demenskonsulent fra Alzheimerforeningen og musikterapeut Jens Anderson Ingstrup til at komme og fortælle om forskellig former for demens, og hvordan demensvenlige sangfællesskaber på en helt særlig måde kan medvirke til øget mental trivsel og livsglæde, hvis man er ramt af demens. 
Som forberedelse til opstart af et demensvenligt sangtilbud i Hjørring Kommune har Sangkraft Hjørring den 30. august 2024 afholdt et inspirerende kursus om ledelse af demensvenlige sang. Kurset blev faciliteret af Sangens Hus i Herning. Her havde vi musikterapeutstuderende Karen Bjørnskov fra AAU til at holde et fagligt oplæg om demensvenlige sangaktiviteter og musikterapi for fagpersoner, der arbejder med demensramte mennesker, såvel korledere som plejepersonale. Karen Bjørnskov arbejder også med demensvenlig sundhedssang i Thisted Kommune, som vi gerne vil samarbejde og erfaringsudveksle med omkring et demensvenligt sangfællesskab. 
Vi har på baggrund af ovenstående et stort ønske om at kunne opstarte et demensvenligt sangfællesskab i vores lokalområde i Hjørring i tæt samarbejde med demens- og aktivitetsområdet i Hjørring Kommune, som skal medvirke til at understøtte et godt og mentalt støttende, socialt sangfællesskab for demensramte, der bor i eget hjem, og som måske ikke benytter sig af de øvrige kommunale tilbud målrettet mennesker med demens. Men vi mangler finansiering til at kunne ansætte en kompetent musikterapeut til projektet. 
Det demensvenlige sangfællesskab skal ses som et sundhedsfremmende og samfundsgavnligt eksperimenterende kulturelt tilbud, der kan gøre en stor forskel, og som medvirker til at give demensramte en oplevelse af et unikt sangfællesskab, der kan mærkes netop med afsæt i viden om, at sang i fællesskab understøtter mental trivsel, bryder ensomhed og som kan give den demensramte umiddelbar livsglæde og lyst til at leve. 
Forskning fra bl.a. Institut for Kommunikation og Psykologi Aalborg universitet, Alzheimerforeningen, Videncenter for sang samt Center for Music in the brain på Århus Universitet viser nemlig, at sang og musik har stor betydning for menneskers livskvalitet, fællesskabsfølelse og mental trivsel. Det gælder også, når man er ramt af demens, og når de kognitive funktioner er kraftigt nedadgående med ensomhed, manglende social og mental trivsel til følge. Ifølge Alzheimerforeningen så er omkring 100.000 danskere ramt af demens. Ifølge demenskonsulenterne i Hjørring Kommune så har vi mere end 500 borgere med forskellige former for demens i Hjørring Kommune, og det er mennesker i alle aldre. Derfor ser vi potentiale i at etablere et demensvenligt sangfællesskab i vores lokalområde.
Når projektet er slut, vil vi lave en kvalitativ evaluering, hvor vi spørger deltagerne og deres pårørende, hvad de oplever, at de får ud af at deltage i det demensvenlige sangfællesskab. Endelig vil vi som en del af projektet lave en modelbeskrivelse af projektet dvs. en skabelon ift. hvordan vi har bygget projektet op i samarbejde med de forskellige aktører, som kommer til at indgå i projektet, således at andre interesserede kommuner kan drage nytte af vores erfaringer.
Vi vedhæfter budget for projektet og håber at KulturKANten kan se potentiale i at støtte op omkring vores trivselsfremmende projekt med etablering af et demensvenligt sangfællesskab for demensramte borgere i vores lokalområde i Hjørring Kommune. 
Hvis vil er heldige at modtage støtte til projektet, vil vi omtale KulturKANten på vores hjemmeside www.sangkrafthjoerring.dk og på kommunens hjemmeside, samt lave et indslag/podcast i samarbejde med Radio Skaga FM, som kan medvirke til at udbrede kendskabet til det demensvenlige sangfællesskab. 
Med venlig hilsen 
Dorthe Rueskov Andersen
Leder af Aktivitetsområdet i Hjørring Kommune
Tina Gaarden Geertsen
Formand for Sangkraft Hjørring 

